སྔགས་ཀྱི་ཐུན་མོང་མ་ཡིན་པའི་ཁྱད་ཆོས་ཤེས་པའི་སྒོ་ནས་སྔགས་ལ་དད་པ་དང་དོན་གཉེར་ཤིན་ཏུ་བརྟན་པོ་ཞིག་དགོས།དབང་གི་རྨང་གཞི་བདེ་སྟོང་གི་ཡེ་ཤེས་ཡིན་པས།སྟོང་ཉིད་ལ་གོ་བ་གནད་དུ་འཁེལ་བ་ཞིག་དགོས་པ་བཅས་ནི་ཆ་རྐྱེན་གྱི་གཙོ་བོ་ཡིན།ཆ་རྐྱེན་གྱི་གཙོ་བོ་དེ་དག་རང་ལ་ཚང་དང་མ་ཚང་ལེགས་པར་བརྟག་ནས་ཚང་ན་དགའ་བ་སྒོམ།མ་ཚང་ན་ཚང་བའི་ཆེད་དུ་ཚོགས་གཉིས་གསོག་པ་དང་སྒྲིབ་པ་སྦྱོང་བ་ལ་འབད་དགོས།འོ་ན།ཆ་རྐྱེན་དེ་དག་མ་ཚང་ན་དུས་ཀྱི་འཁོར་ལོའི་དབང་ཞུས་པ་དོན་མེད་པ་ཡིན་ནམ་ཞེ་ན་གཏན་ནས་མ་ཡིན་ཏེ།ཞིང་གི་མཐུ་ལ་བརྟེན་པ་མན་ངག་ཡིན།ཞེས་གསུངས་པ་ལྟར།ཞིང་ཁྱད་པར་ཅན་གནས་ཕུན་སུམ་ཚོགས་པ་ཆོས་རྒྱལ་ཟླ་བཟང་པོ་ལ་སོགས་པ་སར་གནས་ཀྱི་སེམས་དཔའ་མཐའ་ཡས་པ་ཞིག་ལ་སྟོན་པ་རྡོ་རྗེ་འཆང་རང་ཉིད་དཔལ་དུས་ཀྱི་འཁོར་ལོའི་རྟེན་དང་བརྟེན་པའི་དཀྱིལ་འཁོར་ཡོངས་རྫོགས་ཀྱི་བདག་པོར་བཞེངས་ནས།དུས་ཀྱི་འཁོར་ལོའི་རྩ་རྒྱུད་གསུངས་པའི་གནས་ཁྱད་པར་ཅན་དཔལ་ལྡན་འབྲས་སྤུངས་དང༌།སྟོན་པ་ཁྱད་པར་ཅན་སེམས་འགྲེལ་སྐོར་གསུམ་གྱི་ནང་ནས་དུས་འཁོར་འགྲེལ་ཆེན་དྲི་མེད་འོད་མཛད་པ་པོ་འཇིག་རྟེན་དབང་ཕྱུག་གི་རྣམ་རོལ་རིགས་ལྡན་པདྨ་དཀར་པོ་དེ་ཉིད་མཐོན་མཐིང་རལ་བའི་ལན་བུ་དོར་ཏེ།དུས་མཐའ་འདིར་གསུམ་ལྡན་ངུར་སྨྲིག་གར་གྱི་རྣམ་པར་རོལ་བ།རྡོ་རྗེ་སློབ་དཔོན་གྱི་མཚན་ཉིད་ཡོངས་སུ་རྫོགས་པ།སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་ཞལ་སྔ་ནས་ཀྱི་ཐུགས་བསྐྱེད་སྨོན་ལམ་དང༌།ཆོས་ཕུན་སུམ་ཚོགས་པ་ཐེག་པ་ཀུན་གྱི་ཡང་རྩེ་རྣལ་འབྱོར་བླ་ན་མེད་པའི་རྒྱུད་ལ་ཕ་རྒྱུད་མ་རྒྱུད་གཉིས་ཀྱི་ཡ་གྱལ།མ་རྒྱུད་དཔལ་དུསཀྱི་འཁོར་ལོའི་ཟབ་མོ་དབང་གི་རིམ་པ་ཁྱད་པར་ཅན་དང༌།དབང་གང་དུ་ཐོབ་པའི་རྡུལ་ཚོན་གྱི་དཀྱིལ་འཁོར་བཅས་དང༌།འཁོར་ཕུན་སུམ་ཚོགས་པ་ལུང་རྟོགས་ཀྱི་ཡོན་ཏན་ལ་དབང་འབྱོར་བའི་སྐལ་ལྡན་སེར་སྐྱ་ཕོ་མོ་མཐའ་ཡས་པ་བཅས།དེ་ལྟ་བུའི་ཞིང་ཁྱད་པར་ཅན་ལ་བརྟེན་ནས་བསོད་ནམས་རླབས་པོ་ཆེ་ཞིག་ཐོབ་པར་ཐེ་ཚོམ་མེད་དོ་ཞེས་བརྗོད་ཆོག་པ་ཡིན་ཏེ།མདོ་ལས།བསམ་མི་ཁྱབ་ལ་དད་བྱེད་པའི།།རྣམ་པར་སྨིན་པའང་བསམ་མི་ཁྱབ།།ཅེས་གསུངས་པ་ལྟར་རོ།།